Diari Oficial de la Generalitat Valenciana


Sumari del DOGV 2181, del 10-01-1994 (1994/830239)

Resolució de 22 de desembre de 1993, de la Direcció General de Treball, per la qual es disposa el registre i la publicació del Conveni Col.lectiu de Recol.lecció de Cítriçs.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2181

Data del DOGV
:   10-01-1994

Secció del DOGV
:   ALTRES DISPOSICIONS

Número del document
:   1994/830239


Data del document
:   22-12-1993

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 22 de desembre de 1993, de la Direcció General de Treball, per la qual es disposa el registre i la publicació del Conveni Col.lectiu de Recol.lecció de Cítrics. [94/0001]  
Vist el text articulat del Conveni Col.lectiu de Treball del sector de Recol·lecció de Cítrics de la Comunitat Valenciana, subscrit el dia 16 de desembre de 1993, d'una part per la Federación de Exportadores de Cítricos de la Provincia de Valencia, l'Asociación de Exportadores e Interioristas de Castellón, l'Asociación de Remitentes de Mercado Interior de Valencia i l'Asociación Profesional de Empresas Cooperativas Citrícolas, i d'altra, en representació del treballadors per les organitzacions sindicals, UGT-FTT i CC OO-Camp, presentat davant la Direcció General de Treball en data 21 de desembre d'enguany, i segons l'article 90, apartats 2 i 3 de la Llei 8/1980, de 10 de març, Estatut dels Treballadors, i en el RD 1040/1981, de 22 de maig, sobre Registre i Dipòsit dels Convenis Col.lectius de Treball, aquesta Direcció General de Treball, d'acord amb les competències transferides a la Generalitat Valenciana segons el RD 4.105/82, de 29 de desembre,   
ACORDA:  
Primer  
Ordenar-ne la inscripció en el Registre de Convenis Col.lectius de Treball d'aquesta direcció general, notifiar-lo a la comissió negociadora, i dipositar el text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 22 de desembre de 1993.- El director general de Treball: Eduard Montesinos i Chilet.  
Text del conveni col·lectiu de treball entre les empreses  
 i els treballadors de l'activitat de recol·lecció de cítrics  
Article primer. àmbit territorial  
Les bases d'aquest pacte seran d'aplicació a tot el territori de la Comunitat Valenciana.  
Article segon. àmbit funcional  
Obligarà al conjunt d'empreses, de qualsevol naturalesa, dedicades a la recol.lecció de cítrics.  
Article tercer. àmbit personal  
Serà d'aplicació a tots el productors dedicats a aquesta activitat laboral específica, incloent-s'hi les operacions de collida i les de recollida de cítrics.  
Article quart. àmbit temporal  
La vigència d'aquest conveni serà de dues campanyes, la primera a partir de l'1 de setembre de 1993 fins al 31 d'agost de 1994, la segona, de l'1 de setembre de 1994 fins al 31 d'agost de 1995. L'entrada en vigor tindrà lloc a tots els efectes, l'1 de setembre de 1993, qualsevol que siga la data de publicació en el Diari Oficial de la Generalitat Valenciana, i finalitzarà la seua vigència el 31 d'agost de 1995, si no era prorrogat per acord exprés d'ambdues parts, o per tàcita reconducció.  
Article cinqué. Denúncia  
S'estableix un termini de tres mesos abans del venciment perquè alguna de les parts signants el denuncie.  
Article sisé. Retribucions salarials  
1. A fi d'unificar salaris per a aquest conveni, s'estableixen les retribucions per hores i treball, inclosa la càrrega, per a les distintes categories:  
Taula de recol.lecció per a la província de València  
Categories PTA/hora PTA 5 hores  
Capatàs 877 4.385  
Collidor major 18 anys 802 4.010  
Collidor menor 18 anys 677 3.385  
Taula de recol.lecció per a la província de Castelló  
Categories PTA/hora PTA 5.30 Hores  
Capatàs 868 4.777  
Collidor major 18 anys 803 4.416  
Collidor menor 18 anys 719 3.953  
2. En tots els salaris indicats, s'entenen incloses les parts proporcionals corresponents a les gratificacions extraordinàries, diumenges i dies festius.  
Article seté. Revisió  
Les retribucions salarials pactades en aquest conveni s'incrementaran el segon any de vigència (01.09.94 a 31.08.95) amb el IPC interanual de setembre de 1993 a agost del 1994, ambdós inclusivament.  
Article vuité. Suspensió del treball per pluja o altres accidents climatològics  
Als collidors se'ls abonarà el 50% del salari, si havent-se presentat al tall o al lloc de treball, havia de ser-hi suspés abans del seu començament o transcorregudes dues hores de treball. Si es treballava més de dues hores i s'haguera d'interrompre el treball per les expressades causes climatològiques, es percebrà el salari complet.  
Article nové. Jornada de treball  
1. El treball començarà en el tall a les 10 hores, llevat de pacte en contrari, o causes alienes a la voluntat de les parts, i acabarà a les 5 de la vesprada.  
Les hores de treball que puguen treballar-se a més de les 5 de la vesprada, que és l'hora pactada, seran de lliure acceptació per empreses i treballadors, i en aquest supòsit, la sisena hora, per acord mutu es retribuirà a prorrata del jornal, amb la quantitat de 802 pessetes per al collidor major de 18 anys i en la proporció corresponent per a la resta de categories.  
Al territori de Castelló, la jornada laboral normal o ordinària començarà en el tall a les 10 del matí, aquesta serà de 6 hores i ha de finalitzar a les 5 de la vesprada, respectant-s'hi un descans mínim d'una hora per a dinar. Tot això, sense perjudici dels usos i costums locals, de dos descansos per a fumar. El capatàs assenyalarà l'hora exacta del treball efectiu i final de jornada de treball, i serà responsable davant l'empresa de l'incompliment de l'horari i rendiment de treball del personal afectat.  
A fi que els treballadors puguen gaudir, com a temps de descans el dissabte per la vesprada, de comú acord amb llurs respectives empreses, es podrà acordar la realització de jornada intensiva, respectant-s'hi la jornada establida per a un dia normal.  
2. Hores extraordinàries.   
Tindran aquesta consideració, les hores que es treballen a partir de la sisena, en una mateixa jornada laboral i la seua retribució serà la legalment establida, o sia, amb l'increment del 75% sobre el salari corresponent.  
Article deu. Rendiments per a la província de Castelló  
Per als salaris pactats s'estableixen en condicions normals els rendiments mínims següents:  
a) Satsuma: 360 kg/mínim  
b) Oroval i clemenules: 340 kg/mínim  
c) Clementina Fina i Wilking: 240 kg/mínim  
d) Nàvel i navelina: 45 arroves mínim  
e) Altres varietats de taronja: 38 arroves mínim  
En qualsevol cas s'entén que la fruita serà correctament alicatada, llevat de pacte contrari.  
Article onzé. Preu fet  
Es propòsit de les parts acabar la pràctica de treballar a preu fet en l'activitat de recol.lecció de cítrics; amb aqueixa finalitat, queda convingut que el preu fet no s'admetrà quan hi haja atur en la localitat afectada per aquesta circumstància.  
No obstant això, quan es treballe a preu fet per lliure acord entre les parts, individualment considerats, serà competència de la comissió paritària del conveni a què fa referència l'article 15, com a una de les seues missions específiques, determinar la concurrència d'atur en l'esmentada localitat, a fi d'imposar la prohibició que en aquest article s'estableix.  
En el supòsit de manifest atur professional, es constituirà un comité sindical en cada localitat que realitzarà gestions encaminades a la col.locació del referit personal aturat. Amb aquest fi, els magatzemistes es comprometen a col.laborar en la solució dels problemes que es presenten a aquest sentit, i contractaran treballadors agrícoles. S'entendrà per treballador agrícola aturat, aquell que acredite la seua condició agrícola.  
Article dotze. Desplaçaments  
D'acord amb l'ordenança laboral del camp en relació amb els conceptes de plus de transport i plus de distància, les parts convenen expressament que en el supòsit que el punt de partida excedisca 5 km de distància al lloc de treball, l'empresa facilitarà mitjà de locomoció o si no n'hi ha esta obligada a pagar la quantitat resultant de multiplicar els quilòmetres recorreguts des del nucli urbà del punt de partida, descomptat-ne dels dos primers, a raó de 28 PTA/km per vehicle ocupat per quatre persones; tot allò sense perjudici de l'establit pels usos i costums vigents en cada localitat.  
Article tretze. Liquidació de salaris  
La liquidació i el pagament del salari tindrà lloc com estableix la normativa aplicable, puntualment i documentalment, en la data i lloc convinguts o d'acord amb els usos i costums.  
Article catorze. Relació laboral  
Les empreses i els treballadors agrícoles que realitzen per a aquelles distintes tasques relacionades amb la collida de cítrics formalitzaran, quan escaiga, el corresponent contracte d'acord amb el caràcter i contingut de la relació laboral que els hi unisca.   
Tot això de conformitat amb el que estableix el Reial Decret 2.104/84, de 21 de novembre, pel qual es regulen diversos contractes de treball de duració determinada i el contracte de treballadors fixos discontinus i de conformitat amb la resta de disposicions legals vigents.  
Article quinze. Comissió paritària de vigilància  
1. Per al bon compliment i observança del que s'ha estipulat en aquest conveni, es creen comissions paritàries de vigilància en l'àmbit de comunitat, província, comarca, localitat i que tindran en tots els nivells les funcions següents:  
a) Interpretació autèntica del conveni.  
b) Estudi de l'evolució de les relacions laborals acordades entre les parts.  
c) Conciliació facultativa en els problemes col.lectius d'índole laboral que puguen sorgir.  
d) Arbitratge de les qüestions que expressament els siguen sotmeses.  
e) Determinació de l'existència d'atur en les localitats a l'efecte de l'article onze.  
f) Qualsevol altra qüestió que per lliure acord determinen les referides comissions en el reglament que necessàriament hauran d'aprovar en els 15 dies següents a la seua formal constitució.  
Aquestes funcions s'entenen atribuïdes sense perjudici del lliure exercici que compet a les jurisdiccions administratives i contencioses.  
2) La de la comunitat estarà formada per 8 vocals titulars i 8 suplents, designats per cadascuna de les parts (4 pels empresaris i altres 4 per les centrals). Els membres designats determinaran, al seu torn, mitjançant elecció, les persones del president i secretari.   
El domicili de la comissió serà, indistintament, el de totes les secretaries de la comissió: per part empresarial, la Federació d'Exportadors de Cítrics de la Província de València, plaça de l'Ajuntament, 29, 2n., i l'Associació Professional d'Exportadors de Fruits de la Província de Castelló, carrer d'Alloza, 62; i per part d'APECC, pl. Ajuntament, 29, entresol de València, i de les centrals: UGT-FTT, c. Arquitecte Mora, 7a.-2a., València, i la Federació del Camp de CC OO del PV, plaça de Nàpols i Sicília, 5-2n.   
La comissió es reunirà a petició d'un mínim de dos vocals dintre els 10 dies següents a la seua convocatòria, la data de reunió es concertarà entre les parts de comú acord dins el susdit termini.   
En l'àmbit comarcal, es constituiran comissions compostes per 4 titulars i 4 suplents de cada representació, a les localitats de València, Castelló, Sagunt, Alzira i Gandía, i a les localitats on hi haja empreses, les comissions locals es constituiran amb 3 representants, com a màxim de cada part.   
En aquelles localitats on no tinga la seua seu social o centre de treball alguna empresa d'aquesta activitat, els treballadors constituiran la seua comissió, i elevaran els problemes per a llur resolució facultativament a qualsevol de les comissions comarcals creades, o bé directament a la provincial.  
Article setze. Salut laboral  
Es posarà especial interés en la constitució i en el funcionament dels comités de seguretat i higiene i dels vigilants de seguretat, i es crea una comissió de salut laboral d'àmbit de Comunitat Valenciana composta de forma paritària per dos membres dels sindicats i de la representació empresarial. Aquesta comissió es dotarà del corresponent reglament de funcionament.  
Article disset. Antiguitat  
A partir de l'1 d'octubre de 1991 s'estableix que s'adquirirà un any d'antiguitat per cada campanya en què es treballe, qualsevulla que siga la duració de la campanya de cadascun dels treballadors.  
Cada quinquenni d'antiguitat adquirit donarà dret a un plus d'antiguitat del 8'33%.  
Article divuit. Pas d'eventuals a fixos-discontinus  
Els treballadors/es eventuals passaran a la condició de fixos discontinus quan hauran realitzat dues campanyes de 30 dies de treball com a mínim. Quan no s'hagen realitzat els 30 dies per campanya tindran preferència per ser contractats sense pèrdua del caràcter eventual.  
Article dinou. Garantia sobre ordenació del treball  
a) No contractar eventuals mentre hi haurà fixos-discontinus sense cridar.  
b) No fer hores extraordinàries els fixos-discontinus cridats mentre en queden sense cridar altres d'igual condició.  
c) Cridar per ordre d'antiguitat, i donar d'alta a mesura que se'n necessiten fins que es puga esgotar la jornada, i quan açò no siga possible, prescindir dels de menys antiguitat amb baixa en la Seguretat Social per disminució del producte. És a dir, els treballadors causaran altes i baixes en l'empresa segons la prestació laboral real i per les necessitats de la producció. (Adaptant la plantilla al treball real, i cursant la baixa definitiva en la campanya del personal afectat per disminució del producte o per finalització de termporada; a fi d'afavorir que el personal que no puga treballar amb una mínima continuïtat puga accedir a altres treballs).  
d) En relació amb els treballs de posada en marxa i d'acabament de la campanya, cal ajustar-se a l'article. 14.2 del RD 2.001/1983, de 28 de juliol, sobre regulació de la jornada de treball.  
Article vint. Mobilitat geogràfica  
Els treballadors continuaran prestant els seus serveis en els mateixos termes municipals, comarques i zones de cultiu on collien cítrics per a l'empresa. Qualsevol desplaçament per collir en altres demarcacions distintes, exigirà el mutu acord entre empresa i collidor.  
Article vint-i-un. Equiparació salarial  
S'equipara el salari d'homes i de dones en totes les categories professionals.  
Article vint-i-dos. Visites al metge.  
Els treballadors tindran dret a 16 hores retribuïdes per campanya per a visites al metge de la Seguretat Social, amb un màxim mensual de 2 hores.  
Les del metge especialista seran retribuïdes sense límit quan hi haurà prescripció del metge d'atenció primària.  
Article vint-i-tres. Permisos no retribuïts  
Es concediran permisos no retribuïts fins a 10 dies, ampliable per mutu acord fins a 15 dies, en aquest supòsit serà per acord entre empresa i treballador. En cada moment els permisos concedits no ultrapassaran el 5% de la plantilla. Aquests permisos s'hauran de justificar degudament.  
CLàUSULES ADDICIONALS  
Primera. Comissió de rendiments  
S'acorda que cadascuna de les parts presentarà un estudi de rendiments i si no hi acord s'elevaran els estudis a un organisme competent, que hi queda per determinar.  
Segona. Formació contínua  
Les parts firmants d'aquest conveni, quant a matèria de formació contínua, es regiran pels acords tripartits (Govern-CEOE-sindicats CC OO i UGT) en aquesta matèria, o per acord sectorial agrari, bé de l'àmbit estatal subscrit o pel de comunitat autònoma que es poguera subscriure.  
Tercera. Garantia salarial  
En el cas que el IPC acumulat de setembre de 1993 a agost de 1994 siga superior al 8%, s'actualitzaran les taules salarials, aplicant-hi la diferència resultant amb efecte per al segon any de vigència.  
El segon any de vigència del conveni entraria en vigor la següent clàusula addicional:  
Quarta. Excedències per maternitat  
Les excedències per maternitat podran ser sol.licitades i gaudides indistintament pel pare o la mare, per a l'atenció de fills. La duració de l'esmentada excedència podrà ser de fins a tres anys sense la pèrdua dels drets que hagueren adquirit els treballadors que es troben en aquesta situació.  
El permís per adopció serà pel mateix període que pel de maternitat o paternitat.  
La reincorporació al treball en els casos d'excedència per maternitat o paternitat durant el segon i tercer any de l'excedència serà automàtica.  
Quinta. Nomenament dels membres de la comissió paritària de vigilància:  
En compliment del que es pacta a l'article 15 d'aquest conveni, les parts nomenen els membres de la comissió paritària de vigilància per a tota la vigència d'aquest conveni.  
Per part dels treballadors Per part empresarial  
Titulars: Titulars:  
Vicente Navalón Camarasa Vicente Bru Parra  
Lluís Molina i Candel José M.ª Castell Navarro  
Juan Llop Simarro Rafael Capella Vilanova  
Juan Luis Bodí Fenollar Miguel Cervera Sanz  
Suplents: Suplents:  
Soledad Montaner Huercio José Antonio García Moreno  
Isabel Medina Lozano José Martínez Climent  
Jaume Agost Maner Vicente Fenollar Gisbert  
Eduardo Borja Martorell Eduardo Ferrer Perales  
DISPOSICIó SUPLETòRIA  
En tot allò no previst en aquest conveni, vigirà el que s'estableix en l'ordenança general del camp i en altres disposicions vigents.  
D'absoluta conformitat amb l'exposat, per unanimitat, el text anterior és firmat pels següents comissionats:  
Per part dels treballadors Per part empresarial  
Federació del Camp CC OO Fed. Exportadors de Cítrics  
 de la Provincia de València  
Isabel Medina Lozano  
Marino Izquierdo Claramunt Vicente Fenollar Gisbert  
José Luis Martínez García Vicente Bru Parra  
Rosa Mª Tajada Lacruz José Antonio García Moreno  
Higinio Gómez Peiro José Borras Camarasa  
Xabier Badenes Bisquert José Martínez Climet  
Mª José Roig Roig  
 Assessor:  
Assessors: Manuel Bas Gozálvez  
Lluís Molina i Candel  
Vicente Navalón Camarasa  
 Associació de Remitents de  
 Mercat Interior de València  
FTT-UGT  
 Vicente Lluch Samper  
Josep Vicent Esteve i Giner José Mª Castell Navarro  
Juan Llop Simarro  
Eduardo Borja Martorell  
Jaume Agost i Maner Associació d'Exportadors e  
Juan Luis Bodí Fenollar Interioristes de Castelló  
Eusebio Badenes Vercher  
José Manuel Delgado Sevilla Rafael Capella Vilanova  
 Manuel Granell Tuz  
 Carlos Sancho Arnal  
 Santiago FortuÑo García  
 Assessor:  
 Ramón Barberá IbáÑez  
 Associación Professional   
 d'Empreses Cooperatives Citrícoles  
 Miguel Cervera Sanz  
 Eduardo Ferrer Perales  
 Ramón Benavent Bisquert  
 Enrique Cucarella Signes  
 Assessor:  
 Enrique Manzana Sanmartín